Oscar Pistorius-moordverhoor: Staat bring aansoek vir waarnemingOscar Pistorius op 13 Mei 2014 in die hof Foto: Daniel Born/The Times/ Pool Die staat het Dinsdag ŉ aansoek voor die Pretoriase hooggeregshof gebring om die moordbeskuldigde Oscar Pistorius vir waarneming te laat opgeneem. “Ons besef dat indien die aansoek goedgekeur word, dit tot ŉ vertraging in die hofverrigtinge sal lei,” het staatsaanklaer Gerrie Nel gesê. Merryll Vorster, ŉ forensiese psigiater, het Maandag gesê Pistorius ly aan ŉ algemene angsversteuring. Nel sê dit word as ŉ geestelike siekte beskou en is ŉ baie ernstige afwyking. “Die feit dat dit ŉ psigiatriese analise is, kan ŉ rol speel. Daar was nog geen aanduiding van enige abnormale angs gedurende die hofverrigtinge nie,” het hy gesê. Nel het ook die tydsberekening van Vorster se getuienis bevraagteken. “Dit kan wel ŉ rol speel,” het hy gesê. Vorster het Pistorius eers ná sy eie getuienis onderskeidelik op 5 Mei en 7 Mei gesien. “Die konsultasie het ná die beskuldigde se getuienis plaasgevind. Daar moet ŉ rede wees waarom die konsultasie in hierdie stadium plaasgevind het.” Nel sê Pistorius se aanvanklike verdediging was selfverdediging, daarna outomatisme en nou ŉ geestelike siekte. Hy sê die hof moet weet wat die verdediging gaan wees. Hy sê indien ŉ sielkundige afwyking moontlik ŉ invloed gehad het op dit wat gebeur het, moet die hof daarvan weet. Regter Thokozile Masipa sal Woensdagoggend om 09:30 haar uitspraak oor die aansoek lewer. Pistorius word aangekla van moord nadat hy Reeva Steenkamp op 14 Februarie 2013 by sy huis in Pretoria-Oos doodgeskiet het. Hy voer aan hy het haar vir ŉ inbreker aangesien. Pistorius staar ook aanklagte wat verband hou met die oortreding van die Vuurwapenwet in die gesig. Hy het onskuldig gepleit op alle aanklagte. –SAPA Klik hier om gratis die hooftrekke van die hofverrigtinge op Maroela Media te volg.